ระเบียบการประปานครหลวง ฉบับที่ 50 ว่าด้วยการติดตั้งประปา พ.ศ. 2554

ระเบียบการประปานครหลวง
ระเบียบการประปานครหลวง
ฉบับที่ ๕๐
ว่าด้วยการติดตั้งประปา
พ.ศ. ๒๕๕๔[๑]
 

โดยที่เป็นการสมควรปรับปรุงหลักเกณฑ์การติดตั้งประปาให้สอดคล้องกับสภาวการณ์ในปัจจุบัน
อาศัยอำนาจตามความในมาตรา ๓๓ (๒) แห่งพระราชบัญญัติการประปานครหลวง พ.ศ. ๒๕๑๐
จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบการประปานครหลวง ฉบับที่ ๕๐ ว่าด้วยการติดตั้งประปา พ.ศ. ๒๕๕๔

ข้อ ๒ ให้ยกเลิกระเบียบการประปานครหลวง ฉบับที่
๕๐ ว่าด้วยการติดตั้งประปา พ.ศ. ๒๕๔๙

ข้อ ๓ ระเบียบนี้ให้ใช้บังคับตั้งแต่วันที่
๑๖ กุมภาพันธ์ ๒๕๕๔ เป็นต้นไป

ข้อ ๔ ให้รองผู้ว่าการ
(บริการ) เป็นผู้รักษาการตามระเบียบนี้ และให้มีอำนาจกำหนดหลักเกณฑ์และวิธีปฏิบัติ
เพื่อดำเนินการตามระเบียบนี้

ข้อ ๕ การติดตั้งประปา
แบ่งเป็น ๒ ลักษณะ คือ
๕.๑ การติดตั้งประปาใหม่ หมายความว่า การติดตั้งประปาสำหรับสถานที่ หรืออาคารที่ไม่มีการติดตั้งประปามาก่อน
โดยแบ่งตามสภาพการใช้น้ำดังนี้
๕.๑.๑ การติดตั้งถาวร ใช้กับอาคารที่มีหมายเลขทะเบียนบ้านที่ถูกต้อง โดยผู้ขอรับบริการติดตั้งประปาใหม่
ต้องเป็นเจ้าของหรือผู้ครอบครองหรือมีชื่ออยู่ในทะเบียนบ้าน
๕.๑.๒ การติดตั้งชั่วคราว ใช้กับสถานที่ที่มีหมายเลขทะเบียนบ้านชั่วคราว
หรือขอใช้เพื่อการก่อสร้างหรือขอใช้น้ำตามสภาพการใช้น้ำอื่น ๆ
๕.๒ การติดตั้งประปาซ้ำ หมายความว่า การติดตั้งประปาสำหรับสถานที่ หรืออาคารที่เคยมีการติดตั้งประปามาก่อน
และได้มีการยกเลิกการใช้น้ำหรือถูกงดจ่ายน้ำ

ข้อ ๖ ผู้ใช้น้ำถาวรที่ประสงค์จะขอใช้น้ำต่อเนื่อง
เมื่อมีการรื้อถอนอาคารเดิม ให้โอนเปลี่ยนสภาพการใช้น้ำเป็นผู้ใช้น้ำชั่วคราวได้

ข้อ ๗ ผู้ใช้น้ำประปาชั่วคราวมีสิทธิขอโอนเปลี่ยนสภาพเป็นการใช้น้ำประปาถาวรได้

ข้อ ๘ เพื่อเป็นประโยชน์แก่การจดปริมาณน้ำประปา
การตรวจสอบ และการซ่อมบำรุงรักษาท่อและอุปกรณ์การจ่ายน้ำ ให้กำหนดจุดที่ติดตั้งมาตรวัดน้ำดังนี้
๘.๑ ให้ติดตั้งมาตรวัดน้ำไว้ใกล้ทางเข้าออก ด้านหน้าอาคาร
โดยติดตั้งชิดฝาผนังอาคารหรือแนวรั้วกำแพงด้านหน้า
๘.๒ กรณีที่ไม่สามารถดำเนินการได้ตามข้อ ๘.๑
หรือเป็นสถานที่ก่อสร้างให้อยู่ในดุลพินิจของสำนักงานประปาสาขา

ข้อ ๙ ผู้ขอรับบริการหรือผู้ใช้น้ำ
จะต้องติดตั้งท่อและอุปกรณ์ภายในบริเวณสถานที่ หรืออาคารของผู้ใช้น้ำให้เป็นไปตามหลักเกณฑ์ของการประปานครหลวง
และให้ยื่นคำขอตามแบบคำขอที่การประปานครหลวงกำหนด
ซึ่งสถานที่หรืออาคารแห่งเดียวจะยื่นคำขอติดตั้งมาตรวัดน้ำเกินกว่าหนึ่งมาตรวัดน้ำได้
โดยอยู่ในดุลพินิจของการประปานครหลวงที่จะติดตั้งมาตรวัดน้ำเกินกว่าหนึ่งมาตรวัดน้ำตามที่ยื่นคำขอหรือไม่

ข้อ ๑๐ การติดตั้งประปา
การคิดอัตราค่าใช้จ่ายและค่าธรรมเนียมต่าง ๆ
การโอนเปลี่ยนสภาพการใช้น้ำให้เป็นไปตามประกาศ คำสั่ง คู่มือปฏิบัติงาน
หลักเกณฑ์และวิธีปฏิบัติของการประปานครหลวง

ข้อ ๑๑ เมื่อระเบียบนี้มีผลใช้บังคับแล้ว
บรรดาประกาศ คำสั่ง หลักเกณฑ์ และวิธีปฏิบัติใดที่อ้างถึงระเบียบการประปานครหลวง
ฉบับที่ ๕๐ ว่าด้วยการติดตั้งประปา พ.ศ. ๒๕๔๙ ให้ถือว่าอ้างถึงระเบียบนี้

ข้อ ๑๒ บรรดาประกาศ
คำสั่ง หลักเกณฑ์
และวิธีปฏิบัติที่ใช้บังคับอยู่ก่อนวันที่ระเบียบนี้มีผลใช้บังคับให้คงใช้บังคับต่อไปเท่าที่ไม่ขัดหรือแย้งกับระเบียบนี้
จนกว่าจะมีประกาศ คำสั่งหลักเกณฑ์และวิธีปฏิบัติตามระเบียบนี้ใช้บังคับ


ประกาศ
ณ วันที่ ๑๖ กุมภาพันธ์ พ.ศ. ๒๕๕๔
เจริญ ภัสระ
ผู้ว่าการการประปานครหลวง



ปริยานุช/ผู้จัดทำ
๒๐ เมษายน ๒๕๕๔

ณัฐวดี/ตรวจ
๒๐ เมษายน ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๓๘ ง/หน้า ๑/๓๑ มีนาคม ๒๕๕๔